På videoen ovenover, der er fra januar 2016, ser man en bil i høj fart ramme en forankørende bil i Øresundstunnelen.

Heldigvis skete der ingen alvorlig personskade. Men den type ulykke er en af de største bekymringer hos Øresundsbroens sikkerhedschef, Ulla Eilersen.

- Konsekvenserne ved en ulykke i tunnelen kan være meget større end på åben vej. Bilen kan blive kastet rundt langs væggene og ramme andre bilister. Vi risikerer både mange døde og brand i tunnelen, fortæller hun.

Derfor har hun også en bøn til transportminister Benny Engelbrecht (S).

- Det er min store bøn og appel at få en form for automatisk fartkontrol inden den første dødsulykke på Øresundsbroen som følge af for hurtig kørsel i tunnelen, siger hun.

Gode erfaringer fra udlandet

I snart 15 år har Øresundsbroen ifølge Ulle Eilersen ønsket sig en eller anden form for automatisk fartkontrol på strækningen. I dag er det politiet, der med jævne mellemrum afholder fartkontrol på strækningen.

Og de seneste år har det ønske især kredset om strækningskontrol, hvor et system automatisk måler bilens gennemsnitshastighed på en given strækning.

- Vi ved, at der findes gode erfaringer med den slags systemer i udlandet, siger Ulla Eilersen.

Også hos Rådet for Sikker Trafik er administrerende direktør, Mogens Kjærgaard Møller tilhænger af strækningskontrol.

- For så vil en alt for høj gennemsnitshastighed automatisk udløse et klip i kørekortet til føreren af bilen, siger han.

Gennemsnit på 161 km/t

Ulla Eilersen er gennemgående bekymret over, at så mange bilister vælger at køre over broen og gennem tunnelen med for høj hastighed.

Og her siger statistikken fra Københavns Politi næsten det hele.

Gennemsnittet af den højeste hastighed, der er målt, ved hver af de seneste 50 fartkontroller på Øresundsbroen, er 161 kilometer i timen. Og det er på en strækning, hvor den maksimale, tilladte hastighed er 110 kilometer i timen.

- Vores erfaring er, at der sporadisk bliver kørt meget, meget stærkt. Og det er meget høje hastigheder, vi snakker om. I sommer tog vi eksempelvis en bilist med 220 kilometer i timen, fortæller Steen Søder, der er politiinspektør og chef for Center for Færdsel og Trafik hos Københavns Politi.

Filmer kørsel med 200 km/t

Dermed var gårsdagens video af en bilist, der filmer, mens vedkommende brager gennem Øresundstunnelen med 200 kilometer i timen, langt fra en enlig svale.